《黄池西阻风》
宋代·吕本中

乌云衔日日不出，骤雨飘风吼三日。扁舟寸步不得行，坐叹轻鸥如箭疾。

我行去家秋复冬，故园回思春梦中。客愁茫茫若江水，生计渺渺随征鸿。

三年京城共憔悴，一杯此地难从容。长溪卷浪雪花碎，远山横空眉黛浓。

故人别我上江去，亦有书来唤同住。破屋数间君有馀，太仓五升吾已具。

严霜未放鹰隼击，盘涡恐致蛟龙怒。片帆欲挂任篙师，君但徐行莫深惧。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。